12 OKTOBER – Afrikanergeskiedenis
1679 – Simon van der Stel kom in die Kaap aan
1898 – Normaalskool gestig
Die Bloemfontein Onderwysersopleidingskollege word as die Normaalskool gestig, met PJ du Pré le Roux as eerste skoolhoof.
1899 – Anglo-Boereoorlog: Die eerste skote gevuur
Die heel eerste skoot van die Anglo-Boereoorlog is op hierdie dag om ongeveer 22:45 uit die Mauser van veldkornet Coetzee by Kraaipanstasie gevuur nadat 'n spoorstaaf tussen Mafeking en die stasie verwyder is. 'n Lokomotief van die Engelse magte het vroeër die aand daar ontspoor terwyl die Mosquito met twee kanonne wat hy op Vryburg gaan haal het, die lokomotief gevolg het. Die gepantserde trein, die Mosquito, het tot teenaan die ontspoorde lokomotief gery waarop lt. Elliot opdrag gegee het dat sy soldate die spoor moet herstel. Veldkornet Coetzee het die Engelse genoeg kans gebied om met hulle rooi lanterntjies onder die ontspoorde lokomotief in te klim en toe die eerste skoot van die oorlog geskiet. Hierna sou die oorlog twee jaar en sewe maande duur – 'n oorlog wat duisende lewens en honderde miljoene rande gekos het. Met die uitbreek van die oorlog was daar 22 905 weerbare Vrystaatse burgers en 32 353 weerbare Transvaalse burgers. Altesaam dus ongeveer 55 000, hoewel daar in geen stadium meer as 40 000 Boerekrygers te velde was nie. Daarteenoor het die Britse Ryk van 448 000 soldate gebruik gemaak om die klein Republieke op die knieë te dwing. Ongeveer 4 000 Boeresoldate het gesneuwel maar die grootste lewensverlies aan Boerekant was die 26 370 vroue en kinders en 1 676 mans bo sestien, die meeste grysaards wat in die konsentrasiekampe met hulle lewe betaal het vir hulle vryheidsideaal. Daar is altesame 116 572 mense in die konsentrasiekampe aangehou: 32 561 krygsgevangenes is in Suid-Afrika of in die buiteland aangehou, en 20 782 Bittereinders het aan die einde van die oorlog wapens neergelê. Die oorlog het Brittanje duur gekos, uit die skatkis ongeveer R380 miljoen en aan lewensverlies ongeveer 22 000 offisiere en manskappe op die slagveld, meer as vyf maal soveel as die 4 000 Boeresoldate wat op die slagveld gesterf het. Tog was die prys wat die Boererepublieke moes betaal feitlik onverhaalbaar.
1900 – Anglo-Boereoorlog: Skermutseling by Witpoort in die Mapogsgronde, Tvl.
1906 – DF Malherbe se toespraak
Prof. DF Malherbe lewer 'n historiese lesing in Wellington, wat handel oor die vraag of Afrikaans 'n dialek of 'n nuwe taal is.
1908 – Unifikasiekongres in Durban
Op hierdie dag, presies nege jaar nadat die eerste skoot tussen Boer en Brit in die Anglo-Boereoorlog geval het, het afgevaardigdes van die vier Britse kolonies in Suid-Afrika en van Rhodesië in Durban vergader om politieke eenwording te bespreek. Dit was die eerste sitting van die Nasionale Konvensie wat onder voorsitterskap van sir Henry de Villiers tot 5 November byeen was in wat later die Durbanse poskantoor geword het. Latere sittings sou in Kaapstad en Bloemfontein volg. Die beraadslaginge het gespruit uit 'n begeerte tot 'n eenvormige spoorweg- en doeanebeleid en uit die noodsaak om eenvormig teenoor die swartes op te tree. Boer en Brit se politieke oogmerke het egter verskil. Terwyl die Engelse die begrip politieke eenheid as 'n versterking van Brits-imperiale belange gesien het, het die Afrikaners dit as geleentheid gesien om hul nuut ontdekte politieke krag te toets. Hierin was die kiem geleë van 'n stryd tussen Afrikanernasionalisme en Britse Imperialisme wat hom eers 'n halfeeu later wou uitwoed.
1914 – Krygswet afgekondig
Krygswet word in Suid-Afrika afgekondig en is dan die begin van die Rebellie op die Suidwes-Afrika-grens.
1865 – Luit-kol. Hermanus Christiaan (Manie) Bredell, lyfwag en private sekretaris van Paul Kruger terwyl lg. in Switserland was († 19 Maart 1953)
1909 – Abraham Petrus Smit, predikant in die NG Kerk, geskiedskrywer en derde argivaris van die Kaapse Kerk († 11 Maart 1979)
1668 – Zacharias Wagenaer, tweede kommandeur van die Kaap die Goeie Hoop (* 10 Mei 1614)
Zacharias Wagenaer was die tweede kommandeur aan die Kaap die Goeie Hoop en het Jan van Riebeeck op 9 Mei 1662 opgevolg, twee dae na laasgenoemde se vertrek na sy nuwe posisie in Batavia
1977 – Johan Fourie, SA akteur en leier van 'n teatermaatskappy (* 1 Julie 1913)
1978 – Schalk Pienaar, joernalis en koerantredakteur (* 28 Julie 1916)
2009 – Irene van Wyk, gospelsangeres (* 24 September 1965)
Irene van Wyk was 'n Afrikaanse sangeres wat veral geestelike liedjies gesing het. Sy was vantevore met die musiekpromotor Louis van Wyk getroud gewees. Sy was ook 'n mede-aanbieder op kykNET se skinderprogram, Glitterati gewees. Van Wyk is op 12 Oktober 2009 in 'n motorongeluk op die R50 naby Delmas oorlede.
2015 – Gene Louw, politikus (* 15 Julie 1931)
Gene Louw was 'n Suid-Afrikaanse politikus. Hy was lid van die Nasionale Party, parlementslid vir Durbanville en die Paarl, administrateur van die Kaapprovinsie (1979–1989), minister van binnelandse sake (1989–1992), nasionale onderwys (1989–1990), openbare werke (1992–1993) en verdediging (1992–1993).
2018 – Roelof Frederik (Pik) Botha, oud Suid-Afrikaanse minister van Buitelandse Sake (* 27 April 1932)
Pik Botha was van 27 April 1977 tot 10 Mei 1994 die land se Minister van Buitelandse Sake en het die taak gehad om Suid-Afrika se binnelandse beleid van apartheid te probeer verdedig in internasionale forums. Met 'n dienstyd van 17 jaar was hy ook een van die wêreld se langsdienende minister van buitelandse sake.